1 De sancto Petro Tarentasiensi fiat sicut de sancto Ambrosio in tempore resurrectionis. 2 Pro terra Ierosolymitana fiat sicut ante fieri solebat. 3 Caveant patres abbates ne in depositione filiorum abbatum nimis praecipitanter erumpant, nec sine magno et maturo consilio eos deponant. Si quis autem eorum tale aliquid attentaverit, a generali Capitulo *gravissime* puniatur, et pro meritis recipiat talionem. Ipse etiam dominus Cisterciensis cautelam magnam et diligentiam adhibeat, neque hoc ipsum sine maturo districtoque consilio faciat. 4 De philacteris ponendis super altare in festis praecipuis, quod definitum est teneatur. Transgressor huius sententiae uno die sit in pane et aqua. Cerei omnino interdicuntur. 5 Nullus abbas ad Capitulum veniens infra quindecim dies ante Capitulum Cistercium intrans ibi moretur plusquam duas noctes nisi fuerit infirmus vel necessitate detentus. 6 De ingressu mulierum in domos Ordinis nostri praecipitur ut abbas et conventus in quam intraverint, ieiunent in pane et aqua, si ante refectionem factum fuerit ; si post, in crastino et omnia altaria statim discooperiantur per triduum sic mansura, nec aliqua missa in illo triduo celebretur, praeter missam Sanctae Mariae, et missam quotidianam pro defunctis ; et si forte festum alicuius sancti fuerit, vel aliqua missa quae omitti non possit, privatim celebretur nec etiam, *quamdiu* inibi fuerint mulieres, horae canonicae celebrentur in ecclesia ; et si quis est cuius consensu intraverint, si abbas est, deponatur ; si monachus vel conversus, a domo sua eliminetur, non reversurus, nisi per generale Capitulum. Domino quoque Papae supplicando scribatur, ut per sententiam excommunicationis ab insolentia hac, eas coerceat. Quando conventus pro tali excessu erit in pane et aqua, et conversi similiter per grangias. 7 Quicumque de nostris Ordinem nostrum aliter scienter nominaverit quam Ordinem cisterciensem, eo die vel sequenti sit in pane et aqua. 8 De novitiis qui in alia domo benedicuntur statutum est, ut secundum formam Ordinis communem profiteantur, et nihilominus cum ad proprias domos redierint, proprio abbati debitam faciant professionem nisi ab ipso fuerint benedicti. 9 Quando scandalum vel dissensiones vel querela quaelibet in Ordine oriuntur, sicut olim a patribus Ordinis est provisum, extra Ordinem numquam exeant, sed intra Ordinem et per personas Ordinis charitative, discrete et *rationabiliter* ad Ordinis unitatem sopiantur. Qui contra hoc venire et schisma in Ordine facere et contumaciter excitare et procurare praesumpserit, a Deo et Ordine anathema sit donec per humilem satisfactionem redire mereatur. Ea vero quae aliter non potuerint congrue terminari, in generali Capitulo proponantur, et quod inde per Capitulum fuerit ordinatum, irrefragabiliter teneatur. 10 Qui receperunt novitios infra terminum a Capitulo constitutum, poenitentiam constitutam agant. 11 De monachis qui sine professione in aliis domibus diutius commorantur sicut hactenus servatum est, sic servetur donec inde consilium diligentius habeatur. 12 De iuramentis dictum est et concessum nobis a summo Pontifice quod in causis propriis nobis licet uti testimonio fratrum nostrorum, qui propter evidentem necessitatem possunt facere iuramentum. 13 De loco quem abbas de Pratea a nominatim excommunicato dicitur suscepisse, committitur abbatibus de Domo Dei et de Locoregio, ut ipsi ad praedictum locum accedant, et si quid contra formam Ordinis actum invenerint, digne corrigant et ordinent sicut noverint expedire. 14 Abbas Clarimontis qui fundatorem domus suae in capitulo sepelivit, tribus diebus sit in levi culpa, uno eorum in pane et aqua. 15 Querela quae vertitur inter abbatem Grandis-sylvae et de Gimundo committitur abbatibus de Bonofonte, de Porta Glonii, de Bellapertica, de Belloloco, compositione vel iudicio terminanda. 16 Abbates Calercii et de Iuncheria et de Bonarequie qui pueros secum ad Capitulum duxerunt, cum potuissent habere copiam conversorum, tribus diebus sint in levi culpa, uno eorum in pane et aqua. 17 Abbates Montispetrosi et de Benedictione Dei ad comitem Alvernorum eant, et ei de construenda abbatia efficaciter loquantur et quod invenerint sequenti Capitulo nuntient. 18 De abbatia Mataeplanae quod definitum est *teneatur,* et abbas de Crista qui litteris domini Cisterciensis irreverenter in Capitulo contradixit, tribus diebus sit in levi culpa, uno eorum in pane et aqua. 19 Abbas Albaepetrae qui minus charitative providit abbatibus venientibus ad Capitulum tribus diebus sit in levi culpa, uno eorum in pane et aqua. 20 Abbas Fontis Mauriniaci qui abbatibus venientibus ad Capitulum vinum negavit in prandio, sex diebus sit in levi culpa, uno eorum in pane et aqua. 21 Abbas de Duvelina qui mandatum Capituli nunciare neglexit ad abbates Hiberniae de privilegiis ad Capitulum asportandis quae contra Ordinem habere dicuntur, tribus diebus sit in levi culpa, uno eorum in pane et aqua, et abbatibus de Boellio et Collaevictoriae et de Petrafertili praecipitur ut auctoritate Capituli illis abbatibus qui illa habent privilegia nuntient, ut ea sequenti Capitulo praesentent. 22 Abbas Vallishonestae qui ad abbatiam novam conventum misit et abbatem posuit inconsulto Capitulo generali, sex diebus sit in levi culpa, uno eorum in pane et aqua, et quia ad Capitulum non venit, nec responsalem misit, omni sexta feria ieiunet in pane et aqua, et stallum abbatis non intret, nec missam celebret, donec Cistercio se praesentet, et ibi stet ad arbitrium domini Cistercii. — Abbas Aquaebellae hoc ei nuntiet. 23 De monachis Callonii revocandis, committitur abbatibus de Pontigniaco et de Bonoradio, aliquos de iis qui sunt magis necessarii et minus rei revocare ne domus omnino depereat. 24 Abbati Novaevallis praecipitur auctoritate Capituli generalis, ut usque ad mediam Quadragesimam, Claramvallem veniat, et ibi ad arbitrium domini Claraevallis se habeat ; alioquin expleto termino se noverit esse depositum. Abbas de Alvastra hoc ei nuntiet. 25 Causa abbatis Vallishonestae et abbatis Sancti Eparchii committitur abbatibus de Albispetris et de Gratia Dei ut conveniant abbatem Vallis honestae, et auctoritate Capituli compellant eum ad hoc omnimodis satagat, ut abbates liberum habeant transitum : qui propter eius debitum impediti sunt, et hoc in instanti mandetur effectui. Quod si usque ad festum sancti Martini factum non fuerit, exinde ipse et domus eius donec compleatur, a divinis cesset officiis. 26 Abbas de Claustro qui canonicum quemdam in capitulo suo contra formam Ordinis sepelivit, tribus diebus sit in levi culpa, uno eorum in pane et aqua. 27 Querela abbatis Bonifontis et de Foilenes, committitur abbatibus Grandis sylvae, et Bellae perticae, et Calercii compositione vel iudicio terminanda. 28 De monacho Tamesii de quo querela habita est quod nimium vagabundus incederet, praecipitur ut non equitet nisi cum abbate proprio, et hoc raro. Quod si fecerit, emittatur de domo sua non reversurus nisi per generale Capitulum. 29 Querelam ecclesiae Strumensis adversus ecclesiam de Claro-maresco, committimus definiendam abbatibus Caricampi et de Laude. 30 Conversus Eleemosynarius regis Angliae qui dicitur Manasses, insuper et omnes personae Ordinis nostri qui sunt in obsequiis omnium personarum quae non sunt de Ordine nostro revocentur usque ad Pascha ad domos proprias. 31 De abbate Sanctae-Crucis qui conventum ad novam abbatiam misit sine consensu Capituli generalis, committitur abbati Morimundi. 32 Abbatibus de Eleemosyna et de Boxeleia praecipitur ut accedant ad domum de Gerodona et de execrabili excessu conversorum, quod minus digne correctum invenerint auctoritate Capituli, ad honorem Dei et aedificationem Ordinis, cum omni strenuitate perficiant. 33 Abbati de Floregia iniungitur ut ab abbate Casamarii diligenter inquirat, si abbatibus Calabriae et Siciliae et Apuliae, sententiam Capituli nuntiavit ; quod si factum est, denuntiet eos auctoritate Capituli depositos tamquam Ordinis contemptores. Si autem eis nunciatum non fuit, modo eis firmiter praecipitur per eumdem abbatem de Casamarii, ut omni occasione remota sequenti Capitulo se praesentent ; interim omni sexta feria in pane et aqua sint. Quod si non venerint, se esse depositos noverint. Excipiuntur illi quos dominus Papa per litteras excusavit, videlicet abbas Casamarii et abbas de Nemore, et abbas Sancti Anastasii, et abbas de Sambucina, qui tamen ad capitulum omni occasione proposita veniant. 34 Abbatibus Hispaniae, qui propter incursionem paganorum a Capitulo remanserunt, parcitur hoc anno, ita ut sequenti Capitulo se praesentent, omni occasione remota. Illi vero qui nihil huius modi patiuntur, a die qua eis nuntiabitur stallum abbatis non intrent et omni sexta feria ieiunent in pane et aqua, donec Cistercium veniant. Abbas de Terra aquilari inquirat diligenter qui sint, et hanc eis sententiam nuntiet. 35 De abbatia quam aedificare vult abbas de Revesbi, in gravamen abbatiarum de Net et de Fordis, committitur abbatibus de Ruffort, et de Bealanda, ut ad locum accedant et cognoscant si stare possit et debeat secundum quod audierint ex utraque parte. 36 Abbas Berdonensis qui sine converso et monacho dicitur equitare, sex diebus sit in levi culpa, uno eorum in pane et aqua, et abbas Morimundi de statu eius diligenter inquirat, et digne auctoritate Capituli corrigat. 37 De abbate et domo Bulencour et Wiardo monacho committitur domino Cistercii et abbati Claraevallis, ut statum tam personarum quam domus diligenter inquirant, et quod invenerint corrigendum secundum quod Ordini et domui expedire viderint, digne corrigendo exequantur. 38 Abbas de Uterinavalle quia contra libertatem Ordinis cessit restituitur ; iniungitur tamen tam ipsi quam patri abbati ut cum abbate Morimundi habente secum conversum illum qui eum dicitur infamasse, ad visitationem Cisterciensem accedant, et ibi de tota causa cognoscatur, et secundum quod inventum fuerit totum negotium ad honorem Dei et Ordinis terminetur. Pater autem abbas qui tali cessioni consensit, et professionem eius recepit, tribus diebus sit in levi culpa, uno eorum in pane et aqua, et sex diebus extra stallum suum. 39 Abbates qui monachos ab abbate Pontigniaci missos non receperunt, tribus diebus sint in levi culpa, uno eorum in pane et aqua. 40 De conspiratoribus de Salem committitur abbati de Morimundo. 41 Monachus de Aci qui causam monachi quam ad praeceptum prioris sui Bullionem ducendum susceperat, subticuit, tribus diebus sit in levi culpa, uno eorum in pane et aqua. 42 Conspiratores de Fiterio quorum haec sunt nomina : tres monachi de Janges, Dominicus de Far, Dominicus de Tudella, Sanctius de Alneto, Petrus Lupi, Ioannes de Pressa, Morimundum veniant, et ad arbitrium abbatis Morimundi se habeant. Prior etiam deponatur, et cum eis veniat atque ad voluntatem abbatis Morimundi sicut ceteri se habeat. Prior vero qui erat depositus, in instanti reponatur. De ceteris autem conspiratoribus domus eiusdem, abbatibus de Scala Dei et de Sacra menia et de Valle bona committitur ut secundum modum culpae eorum etiam vindictae in eos mensuram extendant. Hoc autem compleatur infra mediam quadragesimam. 43 Abbas de Leni qui hoc anno ad generale Capitulum non venit, omni occasione postposita, sequenti Capitulo se praesentet, causamque propter quam remansit fideliter exponat. 44 Causa Lirinensis monasterii committitur abbatibus Bonaevallis et Mansiadae. Abbati autem de Floregia propter hanc causam conceditur summum adire Pontificem, et si ab eo impetrare potuerit praefatum Lirinense monasterium recipiat, et ad consilium praedictorum abbatum Bonaevallis et Mansidae conventum ibi constituat. 45 Causa de grangia Speciosae vallis committitur abbatibus de Everbar et de Evera et de Claustro et de Novocastro. 46 De duobus monachis Gilleberto de Bonoportu et Roberto de Persenia qui de guerris regum contra formam Ordinis se intromiserunt, praecipitur ut extra utrumque regnum emittantur non nisi per generale Capitulum reversuri, et omni sexta feria usque ad Capitulum generale publicam in capitulo recipiant disciplinam, et ultimi sint in ordine, nec celebrent divina. Abbates autem eorum sint in levi culpa sex diebus, uno eorum in pane et aqua, et quadraginta diebus extra stallum suum. Si quis autem de cetero aliquid simile praesumpserit, de Ordine eiiciatur. 47 Prior de Valle Richerii qui sine licentia Capituli generalis Curiam romanam adiit, et quia se inordinate habuit, ab officio suo amoveatur et ad aliam domum emittatur, non nisi per Capitulum generale rediturus. 48 Odoni monacho de Sequanae portu praecipitur ut restrictius se habeat quam hactenus habuit ; alioquin gravius in eum vindicabimur. Hoc ei insinuet abbas Pulliacensis. 49 Translatio abbatiae Gratiae-Sanctae-Mariae, committitur abbatibus de Pinu et de Sancto-Leonardo. 50 Abbates de Hungaria qui venientes ad Capitulum vulnerati, spoliati et capti sunt, omni occasione postposita sequenti Capitulo se praesentent. Abbas de Cicador hoc eis denuntiet. 51 Querela quae vertitur inter abbates Trium Fontium et de Chiminum, abbati Claraevallis committitur, ut compositionem a Capitulo generali constitutam inviolabiliter faciat observari. 52 De iniuriis illatis abbati de Sichem pro proclamationibus quas fecit in Capitulo, abbati Morimundi committitur correctio. 53 Querela quae vertitur inter abbates Trium Fontium et de Insula, committitur abbatibus de Belloprato in Lotaringia, et de Ripatorio. 54 Causa abbatis de Varenis committitur abbatibus Prulliaci et Vallis lucentis, ut factum diligenter inquirant et digne corrigant. 55 De Duranno monacho Claraevallis qui errorem suum defendere nititur, et de domino quondam Lugdunensi dure nimis et irreverenter locutus est, praecipitur ut ad voluntatem abbatis Claraevallis, ad aliam domum transeat, nec de cetero praedicet nec scribat, nec tabulas nec libros nec membranas habeat. 56 De Nunciis Romanae Curiae districte praecipitur ut cum debita reverentia et honore recipiantur, et eis benigne provideatur per totum Ordinem in victualibus. Quod si quis facere neglexerit, a generali Capitulo, ut dignum est, corrigatur. 57 Cum dominus abbas Cisterciensis voluerit definitores eligere, non ex debito necessitatis, sed ex bono pacis et caritatis inquirat a quatuor primis abbatibus simul vel sigillatim, prout ei placuerit, quos singuli eorum de derivatione sua magis idoneos perspexerint ad hoc opus, et audito responso illorum, quod dominus Cisterciensis de nominatis ad hoc opus utiliores perspexerit, assumat. Ipse quoque quatuor primos abbates et de aliis filiis suis quos magis discretos et aemulatores ordinis cognoverit, assumat. 